חוק ניירות ערך (תיקון מס' 61), התשע"ז-2017
הצעת חוק ממשלתית, הכנסת ה-20
פורסם: ספר החוקים, חוברת 2623, עמ' 560, 2017-03-30T00:00:00+03:00
חוק ניירות ערך (תיקון מס' 61), התשע"ז–2017 (להלן – התיקון), התקבל בקריאה השנייה והשלישית ביום כ"ב באדר התשע"ז (20 במרס 2017). בתיקון נקבעו הסדרים בדבר סופיות הסליקה המתבצעת במסלקת הבורסה וכן תפקידה של המסלקה כצד נגדי מרכזי. עוד נקבע הסדר למצב בו חבר מסלקה נכנס להליכי חדלות פירעון. הוראה שניתנה עד תום יום העסקים הראשון שלאחר 24 שעות מסוף היום שבו נתן ביהמ"ש לגבי חבר מסלקה צו פירוק או צו הקפאת הליכים תחשב לתקפה, כל עוד נעשתה בהתאם לכללי המסלקה, והיא תגבר על אף האמור בכל דין ודיני חדלות הפירעון בכלל. כמו כן, נקבע שבכל בקשה לצו פירוק או לצו הקפאת הליכים יומצא העתק שלה למסלקה ולרשות ניירות ערך עם הגשתה, והרשות תהיה צד לכל הליך. לעניין הליך חדלות פירעון זר שמתקיים לגבי חבר מסלקה, נקבע כי בימ"ש לא יכריז על פסק חוץ שניתן במסגרת הליך חדלות פירעון זר כלפי חבר מסלקה כפסק אכיף, אם אכיפת פסק החוץ עומדת בניגוד להוראות החוק הישראלי לעניין סופיות הסליקה בהליכי חדלות פירעון לגבי חבר מסלקה.  ככל שנקבע הסדר אחר לעניין אכיפת פסק חוץ במסגרת הסכם בין ישראל למדינת חוץ או באמנה רב צדדית שישראל חתומה עליה – יחולו הוראות ההסכם או האמנה.